b'\n_START_ARTICLE_\nSugestopedija\n_START_PARAGRAPH_\nSugestopedija yra mokymosi metodika. 1950\xe2\x80\x931960 metais j\xc4\x85 prad\xc4\x97jo propaguoti bulgar\xc5\xb3 gydytojas ir psichoterapeutas Georgijus Lozanovas. D\xc4\x97l savo pseudomokslinio charakterio \xc5\xa1i metodika mokslo pasaulyje yra kritikuojama ir vertinama labai skirtingai.\n_START_SECTION_\nMetodikos pagrindai\n_START_PARAGRAPH_\nMetodikos pagrindas yra \xc5\xbeinom\xc5\xb3 mokymosi psichologijos element\xc5\xb3 rinkinys, sujungtas \xc4\xaf vientis\xc4\x85 metodik\xc4\x85. Kai kurie sugestopedijos (su mokytoju) ir "superlearning" (be mokytojo) aspektai nesiskiria nuo pagrindin\xc4\x97s psichologijos krypties.\n_START_SECTION_\nMokymosi prielaidos\n_START_PARAGRAPH_\nRemdamasis savo tyrimais, Lozanovas t\xc4\x99s\xc4\x97 tyrin\xc4\x97jimus, tam netgi \xc4\xafsteig\xc4\x97 Sugestologijos institut\xc4\x85 Sofijoje (Bulgarija). Mokslininkas pasteb\xc4\x97jo, kad \xc5\xbemogaus smegenys priklausomai nuo veiklos r\xc5\xab\xc5\xa1ies ir apkrovimo dirba esant skirtingiems biosrov\xc4\x97s da\xc5\xbeniams \xe2\x80\x93 juo stipresni dirginimai, kuo daugiau informacijos, kuri\xc4\x85 reikia smegenims perdirbti, tuo auk\xc5\xa1tesnis smegen\xc5\xb3 biosrov\xc4\x97s da\xc5\xbenis, kuris savo ruo\xc5\xbetu s\xc4\x85lygoja nervin\xc4\x97s veiklos ir galimybi\xc5\xb3 perkrov\xc4\x85. O tai es\xc4\x85 sudaro s\xc4\x85lygas atsirasti klaidoms, kai yra perdirbama informacija._NEWLINE_Jei visi i\xc5\xa1or\xc4\x97s dirginimai dingsta, tada visas d\xc4\x97mesys es\xc4\x85 skiriamas mokymuisi. Sugestopedijos metu mokomasi atsipalaidavus, mokymosi turin\xc4\xaf ver\xc4\x8diant vaizdiniais ir stengiantis u\xc5\xbesimerkus kuo ry\xc5\xa1kiau \xc4\xafsivaizduoti mokymo dalyk\xc4\x85. Jeigu \xc4\xaf mokymosi proces\xc4\x85 tikslingai \xc4\xaftraukiami i\xc5\xa1oriniai dirgikliai (periferiniai stimulai) \xe2\x80\x93 plakatai, pie\xc5\xa1iniai, tada med\xc5\xbeiagos gilinimas pakartojamas kitu u\xc5\xbesi\xc4\x97mimo laiku._NEWLINE_Ne prie\xc5\xa1 gamt\xc4\x85, bet kartu su ja yra integralaus mokymosi leitmotyvas. Mokantis turi b\xc5\xabti pateikiamos vaizdin\xc4\x97s, naudojamos kinestetin\xc4\x97s priemon\xc4\x97s bei akustiniai i\xc5\xa1or\xc4\x97s dirgikliai. Sugestopedijos metu mokymosi aplinka kuriama \xc5\xbeaidimo, pramog\xc5\xb3 metu, kei\xc4\x8diant jud\xc4\x97jimo ir ramyb\xc4\x97s metu atliekamus pratimus, visk\xc4\x85 vieningai ir dramaturgi\xc5\xa1kai integruojant \xc4\xaf bendr\xc4\x85 u\xc5\xbesi\xc4\x97mim\xc4\x85._NEWLINE_Metodika primena nat\xc5\xabralaus mokymosi proces\xc4\x85, vykstant\xc4\xaf vaikyst\xc4\x97je, dar\xc5\xbeelyje, kai per \xc4\xafmanomai trumpiausi\xc4\x85 laik\xc4\x85 stengiamasi kompleksin\xc4\x99 med\xc5\xbeiag\xc4\x85 suvokti greitai ir paprastai._NEWLINE_Supermokymasis netapatintinas su hipnoze, kadangi nesimokoma, esant hipnotiniam miegui. Pasak metodikos visi\xc5\xa1kai atsipalaidavus galima lengvai suvokti \xc4\xafvairi\xc4\x85 informacij\xc4\x85 ir j\xc4\x85 i\xc5\xa1laikyti atmintyje. Kuo giliau sugebama atsipalaiduoti, tuo lengviau suvokiamas ir ilgiau i\xc5\xa1laikomas mokymosi turinys._NEWLINE_Lozanovo sukurta metodika primena \xc5\xa1aman\xc5\xb3 technikas, kadangi i\xc5\xa1 prad\xc5\xbei\xc5\xb3 persikeliama \xc4\xaf transo b\xc5\xabsen\xc4\x85 (atsipalaiduojama). Po to nuolat ir monotoni\xc5\xa1kai kartojamos sugestijos formul\xc4\x97s, kurios padeda panirti \xc4\xaf teta bang\xc5\xb3 da\xc5\xbenio b\xc5\xabsen\xc4\x85, o kv\xc4\x97pavimas \xc4\xafgauna tam tikr\xc4\x85 ritm\xc4\x85._NEWLINE_Mokymosi metu klausomasi tam tikros muzikos (ritmas \xe2\x80\x93 60 keturi\xc5\xb3 ketvirtini\xc5\xb3 takto d\xc5\xab\xc5\xbeiai). Jai b\xc5\xabdinga tai, kad \xc4\x8dia girdima tai stipr\xc4\x97janti tai atsl\xc5\xabgstanti dainininko intonacija. Taip eliminuojama kasdien\xc4\x97 s\xc4\x85mon\xc4\x97. Muzika turi pad\xc4\x97ti nusiraminti, atsipalaiduoti, bet ne u\xc5\xbemigti.\n_START_SECTION_\n\xc5\xbdaidimo pedagogika\n_START_PARAGRAPH_\nDirbant su vaikais ir paaugliais, greta \xc4\xafprast\xc5\xb3 \xc5\xbeaidim\xc5\xb3 stengiamasi daugiau vaidinti, rengti bendrus projektus, kuriuose svarbus pasiskirstymas vaidmenimis ir bendras k\xc5\xabrybinis darbas. Socialiniai mokymosi turiniai \xc4\xaftraukiami pagal u\xc5\xbeduo\xc4\x8di\xc5\xb3 kontekst\xc4\x85, organizuojant bendr\xc4\x85 veikl\xc4\x85 ir darb\xc4\x85.\n_START_SECTION_\nIstorija\n_START_PARAGRAPH_\nG. Lozanovui id\xc4\x97ja apie \xe2\x80\x9esuperatminties\xe2\x80\x9c (hipermnezija) fenomen\xc4\x85 at\xc4\x97jo tiriant fakyrus bei jogus Azijos \xc5\xa1alyse. Jis pasteb\xc4\x97jo, kad demonstruodami savo protinius ir intelektinius sugeb\xc4\x97jimus, jie buvo fizi\xc5\xa1kai ir emoci\xc5\xa1kai atsipalaidav\xc4\x99. Lozanovas pri\xc4\x97jo prie i\xc5\xa1vados, kad esant tokiam atsipalaidavimui, gali b\xc5\xabti suvokiami ir apdorojami dideli informacijos kiekiai. Jis ie\xc5\xa1kojo b\xc5\xabd\xc5\xb3, kaip galima pasiekti sapn\xc5\xb3 ir gilaus miego (kai dominuoja teta bangos) faz\xc4\x99 neu\xc5\xbemiegant. Patyr\xc4\x99 jogai medituodami greitai pasiekdavo \xc5\xa1i\xc4\x85 b\xc5\xabsen\xc4\x85 ir gal\xc4\x97davo joje i\xc5\xa1b\xc5\xabti valand\xc5\xb3 valandas._NEWLINE_V\xc4\x97liau Kolorado universiteto Medicinos fakulteto ir Biofeedback instituto Denveryje mokslininkai nustat\xc4\x97, kad kiekvienas \xc5\xbemogus, pra\xc4\x97j\xc4\x99s treniruo\xc4\x8di\xc5\xb3, meditacijos kurs\xc4\x85, gali reguliariai pasiekti teta faz\xc4\x99 ir j\xc4\x85 i\xc5\xa1laikyti. Svarbu kontroliuoti savo min\xc4\x8di\xc5\xb3 eig\xc4\x85 ir suprasti, kas jam padeda pasiekti b\xc5\xabsen\xc4\x85 (kurioje vyrauja teta smegen\xc5\xb3 bangos) ir kaip j\xc4\x85 galima i\xc5\xa1laikyti, nukreipiant d\xc4\x97mes\xc4\xaf \xc4\xaf atitinkamus i\xc5\xa1or\xc4\x97s (pvz., gars\xc4\x85, ritm\xc4\x85, muzik\xc4\x85) dirgiklius ar savo paties mintis, prie\xc5\xa1 akis esan\xc4\x8dius dalykus (pvz., \xc5\xbevak\xc4\x97s \xc5\xa1viesa) ar pas\xc4\x85mon\xc4\x97s kuriamus vaizdinius.'